"Românii sunt chemaţi să facă, la prezidenţiale, o alegere deloc simplă. Există o abundenţă de candidaţi pe zona de centru-dreapta care sunt, toţi, nişte marionete ale lui Băsescu, şi care nu vor face altceva decât să continue regimul lui Băsescu într-una din formele pe care le-am mai văzut în ultimii ani”, a declarat, miercuri, într-o conferinţă de presă la Oradea, Călin Popescu Tăriceanu.

Tăriceanu a afirmat că, spre deosebire de ceilalţi candidaţi, el se consideră "nu neapărat ca om de centru”, ci doar ca liberal.

"Eu mă poziţionez nu neapărat ca om de centru, ci ca un om care sunt liberal. Nu sunt nici de stânga, nici altceva, sunt liberal. A fi liberal înseamnă mai mult decât a fi de dreapta, înseamnă mai mult decât atât. Liberalismul modern înseamnă nu numai drepturile individuale şi libertăţi pentru cetăţeni, înseamnă sigur şi economie de piaţă, dar înseamnă şi responsabilitate socială. Aşadar, eu mă adresez şi celor care pot fi de dreapta, şi celor din zona de centru-stânga, acolo unde se presupune că un om caută mai degrabă protecţie socială”, a adăugat Tăriceanu.

Fostul premier a spus, totodată, că prin protecţie socială nu înţelege "o anumită formă cu cei care pot să muncească şi nu vor să muncească, vor să stea acasă şi să primească ajutoare”, ci "o anumită formă de protecţie socială adaptată stilului şi modelului social european”.

Călin Popescu Tăriceanu a adăugat că vizează toate segmentele electoratului, mai ales că a demonstrat în activitatea sa de premier că s-a preocupat de toate clasele profesionale şi sociale.